58.

Na to, aby boli navrhované záväzky prijateľné, musí sa nimi zabezpečovať koncentrácia zlučiteľná s vnútorným trhom, a to predchádzaním značnému narušeniu účinnej hospodárskej súťaže na všetkých relevantných trhoch, na ktorých boli zistené obavy z narušenia hospodárskej súťaže. Vo veci posudzovanej v rozhodnutí bolo potrebné prostredníctvom záväzkov odstrániť obavy z narušenia hospodárskej súťaže, ktoré zistila Komisia, a to pokiaľ ide o: i) horizontálne nekoordinované účinky na trhu s maloobchodným poskytovaním služieb prístupu k pevnému internetu v Nemecku; ii) horizontálne nekoordinované účinky na trhu s maloobchodným poskytovaním balíkov dvoch služieb obsahujúcich telefónne služby v pevnej sieti a služby prístupu k pevnému internetu v Nemecku a iii) horizontálne nekoordinované účinky na trhu s veľkoobchodným poskytovaním služieb prenosu televízneho signálu v Nemecku. VIII.1. Opis konečných záväzkov 59. Konečné záväzky pozostávajú zo štyroch prvkov: a) veľkoobchodný káblový širokopásmový prístup: v rámci riešenia dohodnutého vopred – záväzok poskytovať novému káblovému prevádzkovateľovi prístup do káblovej siete zlúčeného subjektu, aby mohol ponúkať maloobchodné služby prístupu k pevnému internetu (a ak bude chcieť, aj pevné hlasové služby), ako aj vlastné služby OTT TV či služby OTT TV tretích strán; b) záväzok týkajúci sa OTT: záväzok zmluvne neobmedzovať, či už priamo alebo nepriamo, možnosť vysielateľov prenášaných cez televíznu platformu zlúčeného subjektu distribuovať svoj obsah prostredníctvom služby OTT a záväzok udržiavať dostatočnú kapacitu priameho prepojenia svojej internetovej siete pokrývajúcej Nemecko s poskytovateľmi služieb internetovej prepojiteľnosti (tranzitu), ktorí sú tretími stranami; c) záväzok týkajúci sa poplatku za pripojenie: záväzok nezvyšovať poplatky za pripojenie, ktoré platia vysielatelia voľne dostupných programov; d) záväzok týkajúci sa normy HbbTV: záväzok pokračovať v prenášaní signálu HbbTV vysielateľov voľne dostupných programov. 60. Spoločnosti Vodafone a Telefónica uzavreli 17. apríla 2019 konečnú zmluvu o veľkoobchodnom káblovom širokopásmovom prístupe. Následne bola podpísaná zmena tejto zmluvy. VIII.1.1. Veľkoobchodný káblový širokopásmový prístup 61. Vodafone udelí jednému novému káblovému prevádzkovateľovi (Telefónica) veľkoobchodný prístup k spoločným káblovým sieťam spoločností Vodafone a Unitymedia. Technický prístup k sieti zlúčeného subjektu sa bude uskutočňovať na viacerých bodoch odovzdania (alebo bodoch prepojenia). 62. Pokiaľ ide o poskytovanie služieb prístupu k internetu, nový káblový prevádzkovateľ si bude môcť vybrať z troch rôznych rýchlostných profilov, konkrétne 50/4 (rýchlosť sťahovania/nahrávania v Mb/s), 100/6 a 300/25, pričom bude mať možnosť po určitom čase zvýšiť rýchlosť sťahovania na 500 Mb/s (za predpokladu splnenia určitých podmienok). Veľkoobchodný káblový širokopásmový prístup umožňuje aj poskytovanie telefónnych služieb v pevnej sieti a služieb OTT TV. Konečné záväzky majú stanovené minimálne obdobie trvania s možnosťou predĺženia. 63. Cenová štruktúra veľkoobchodného káblového širokopásmového prístupu sa úzko odvíja od finančných podmienok pre regulovaný veľkoobchodný prístup k sieti xDSL spoločnosti Deutsche Telekom (takzvaný „Kontingentmodell“): podľa tejto cenovej štruktúry rozdelenia rizika uskutoční nový káblový prevádzkovateľ (alebo záujemca o prístup, ak ide o regulovanú ponuku spoločnosti Deutsche Telekom) platbu vopred a zaviaže sa k odberu určitého objemu, výmenou za čo bude platiť nižšie mesačné poplatky za nepretržitý prístup ako podľa štandardného sadzobníka spoločnosti Deutsche Telekom. VIII.1.2. Záväzok týkajúci sa OTT 64. Zo záväzku týkajúceho sa OTT vyplýva, že Vodafone nebude obmedzovať distribúciu obsahu vysielateľov lineárnych televíznych kanálov cez technológiu OTT a zachová minimálnu úroveň kapacity prepojenia v IP sieti spoločnosti Vodafone v Nemecku. Konkrétne sa Vodafone zaväzuje k tomu, že: a) neuzavrie žiadnu zmluvu s vysielateľom, ktorou by sa priamo alebo nepriamo obmedzovala schopnosť vysielateľa ponúkať služby OTT TV tretím stranám a/alebo koncovým používateľom; pokiaľ takéto obmedzenia existujú v súčasných zmluvách s vysielateľmi v Nemecku, nebudú sa uplatňovať ani sa neobnovia; b) zabezpečí dostatočnú kapacitu prepojenia, aby mohli zákazníci so širokopásmovým pripojením získať prístup k všetkým službám OTT TV v Nemecku; s cieľom zabezpečiť transparentnosť, pokiaľ ide o kapacitu prepojenia a prenos, bude Vodafone každý mesiac uverejňovať príslušné informácie; c) vymenuje monitorujúceho správcu, ktorého schváli Komisia a ktorý bude skúmať nové a existujúce zmluvy s vysielateľmi, ako aj overovať, či sa zabezpečuje dostatočná kapacita prepojenia. 65. Záväzok týkajúci sa OTT sa bude uplatňovať osem rokov. 66. Záväzok týkajúci sa veľkoobchodného káblového širokopásmového prístupu a OTT umožní novému káblovému prevádzkovateľovi ponúkať vysokorýchlostné širokopásmové pripojenia, cez ktoré možno distribuovať vlastné služby OTT TV, ako aj služby OTT TV tretích strán, s využitím spojenej oblasti pokrytia káblovou sieťou spoločností Unitymedia a Vodafone. VIII.1.3. Záväzok týkajúci sa poplatku za pripojenie 67. V rámci záväzku týkajúceho sa poplatku za pripojenie sa spoločnosť Vodafone usiluje dosiahnuť, aby nemala možnosť zvyšovať poplatky za pripojenie, ktoré platia vysielatelia. Na tento účel pošle Vodafone najneskôr do štyroch týždňov od dátumu prijatia rozhodnutia všetkým vysielateľom voľne dostupných programov záväznú ponuku (tvoriacu prílohu konečných záväzkov), v ktorej sa stanovujú tieto povinnosti spoločnosti Vodafone: a) spoločnosti Vodafone a Unitymedia nezvýšia poplatky za pripojenú domácnosť; b) Vodafone a/alebo Unitymedia môžu so súhlasom vysielateľa zmeniť štruktúru alebo ďalšie aspekty poplatkov za pripojenie, napríklad na účely sieťovej integrácie; v žiadnej zmenenej zmluve o pripojení neprekročí výška poplatkov za pripojenie výšku poplatkov za pripojenie, ktorá sa platí podľa súčasných sadzobníkov poplatkov za pripojenie spoločností Vodafone a Unitymedia (pripojených k záväzkom); táto povinnosť platí aj vtedy, ak uplynie platnosť zmluvy o pripojení a Vodafone a/alebo Unitymedia uzavrú novú zmluvu o pripojení alebo odsúhlasia pripojenie ďalších televíznych programov; c) v prípade, že zlúčený subjekt uzavrie zmluvu o pripojení s vysielateľom voľne dostupných programov, ktorý v súčasnosti nemá uzavretú zmluvu o pripojení so žiadnou zo strán, poplatky za pripojenie uvedené v tejto zmluve o pripojení neprekročia sadzby uvedené v štandardných sadzobníkoch spoločnosti Vodafone a Unitymedia pre voľne dostupné televízne kanály. 68. Ostatné ustanovenia zmlúv o pripojení nie sú dotknuté záväzkom týkajúcim sa poplatkov za pripojenie. VIII.1.4. Záväzok týkajúci sa normy HbbTV 69. Záväzkom týkajúcim sa normy HbbTV sa spoločnosť Vodafone usiluje dosiahnuť, aby nemala možnosť odmietnuť naďalej prenášať signál HbbTV vysielateľov voľne dostupných programov cez svoju káblovú sieť. Na tento účel pošle Vodafone najneskôr do štyroch týždňov od dátumu prijatia rozhodnutia všetkým vysielateľom voľne dostupných programov záväznú ponuku (tvoriacu prílohu konečných záväzkov), v ktorej sa stanovujú tieto povinnosti spoločnosti Vodafone: 70. Vodafone a Unitymedia budú naďalej prenášať signály technológie hybrid broadcast broadband TV (ďalej len „HbbTV“) spoločne so všetkými televíznymi programami, ktoré Vodafone prenáša vo formáte DVB-C. 71. Vodafone a/alebo Unitymedia môžu so súhlasom vysielateľa zmeniť ktorúkoľvek z povinností súvisiacich s prenosom signálu HbbTV. Podľa zmenenej zmluvy o pripojení, ktorou sa zabezpečuje prenos televízneho signálu v norme DVB-C, budú spoločnosti Vodafone a Unitymedia prenášať signály HbbTV vysielateľa cez svoje káblové siete za týchto minimálnych technických podmienok a bez účtovania poplatkov za takýchto prenos: Signál HbbTV pozostáva z AIT (aplikačných informačných tabuliek) a vysielaných udalostí (stream events) (v prenosovej norme DSM-CC), ktoré budú zahrnuté do signálu HbbTV. Signál HbbTV môže mať maximálnu rýchlosť prenosu dát 15 kbit/s na televízny program (SD alebo HD). Táto povinnosť platí aj v prípade zmluvy o prenose signálu HbbTV spolu s televíznymi programami v norme DVB-C, ktorá v súčasnosti nie je zahrnutá v zmluve o prenose signálu HbbTV, ako aj po uplynutí platnosti tejto zmluvy a/alebo zmluvy o pripojení. 72. Povinnosť prenášať signál HbbTV cez káblovú sieť nezahŕňa povinnosť spoločnosti Vodafone alebo Unitymedia v súvislosti s funkčnosťou zariadenia spoločnosti alebo akejkoľvek tretej strany u zákazníka, najmä povinnosť nastaviť alebo zmeniť zariadenie u zákazníka tak, aby prijímalo signál HbbTV. 73. Pokiaľ ide o trvanie, poplatok za pripojenie a záväzok týkajúci sa normy HbbTV sa ponúkajú na obdobie ôsmich rokov od dátumu prijatia rozhodnutia. VIII.2. Posúdenie konečných záväzkov 74. V rozhodnutí Komisia dospela k záveru, že v konečných záväzkoch sa v plnej miere riešia otázky týkajúce sa hospodárskej súťaže, ktoré vznikli v dôsledku transakcie. Komisia takisto dospela k záveru, že konečné záväzky možno účinne vykonať v krátkom čase. 75. Komisia konštatovala, že veľkoobchodným káblovým širokopásmovým prístupom sa vytvára značne posilnený vnútroštátny maloobchodný konkurent v oblasti poskytovania prístupu k pevnému internetu a telefónnych služieb v pevnej sieti v Nemecku. Zrýchlenie využívania vysokorýchlostného internetového pripojenia prinesie prospech aj v oblasti distribúcie služieb OTT TV, a to poskytovateľom, ako sú vysielatelia, platformy OTT tretích strán alebo vlastná platforma OTT nových káblových prevádzkovateľov. Celkovo teda Komisia dospela k záveru, že rozsah záväzku týkajúceho sa veľkoobchodného káblového širokopásmového prístupu je dostatočne komplexný nato, aby sa ním odstránili obavy z narušenia hospodárskej súťaže na trhu s maloobchodným poskytovaním služieb prístupu k pevnému internetu (a balíkov dvoch služieb) v Nemecku, pričom zároveň prispieva k odstráneniu obáv z narušenia hospodárskej súťaže na trhu s veľkoobchodným poskytovaním služieb prenosu televízneho signálu v Nemecku. 76. V záväzku týkajúcom sa OTT sa Vodafone zaväzuje ukončiť všetky zmluvy medzi stranami a televíznymi vysielateľmi, v ktorých sa obmedzuje schopnosť televíznych vysielateľov ponúkať svoje kanály a obsah prostredníctvom služby OTT v Nemecku. Vodafone sa takisto zaväzuje, že strany takéto zmluvy neuzavrú ani v budúcnosti. Celkovo teda Komisia dospela k záveru, že rozsah záväzku týkajúceho sa OTT je dostatočne komplexný na i) riešenie obáv z narušenia hospodárskej súťaže, ktoré sa týkajú schopnosti zlúčeného subjektu oslabovať poskytovanie služieb OTT televíznymi vysielateľmi, a ii) zmiernenie zvýšenej trhovej sily zlúčeného subjektu vo vzťahu k vysielateľom platenej televízie, aby rozsah a kvalita televíznej ponuky neboli značne oklieštené na úkor maloobchodných zákazníkov. 77. V záväzku týkajúcom sa poplatku za pripojenie sa Vodafone zaväzuje nasledujúcich osem rokov nezvyšovať poplatky za pripojenie, ktoré platia vysielatelia voľne dostupných programov za prenos lineárnych televíznych kanálov cez káblovú sieť spoločnosti Vodafone v Nemecku. Komisia uviedla, že záväzkom týkajúcim sa poplatkov za pripojenie sa podľa všetkého riešia obavy z narušenia hospodárskej súťaže súvisiace so schopnosťou zlúčeného subjektu znížiť rozsah a kvalitu televíznej ponuky pre maloobchodných zákazníkov, a to ukladaním neprimeraných podmienok vysielateľom voľne dostupných televíznych programov. 78. Komisia ďalej konštatovala, že záväzkom týkajúcim sa normy HbbTV sa umožní pokračovanie prenosu televízneho signálu HbbTV vysielateľov voľne dostupných programov prostredníctvom káblovej siete zlúčeného subjektu v Nemecku. Komisia preto dospela k záveru, že záväzok týkajúci sa normy HbbTV je dostatočný na odstránenie obavy, že by zlúčený subjekt mohol oslabiť schopnosť vysielateľov poskytovať dodatočné a inovačné služby prostredníctvom signálu HbbTV. VIII.3. Posúdenie spoločnosti Telefónica ako nového káblového prevádzkovateľa 79. Komisia dospela k záveru, že Telefónica spĺňa štandardné požiadavky na kupujúceho uvedené v oznámení o nápravných opatreniach, pokiaľ ide o nezávislosť, finančné prostriedky a neexistenciu zjavných obáv z narušenia hospodárskej súťaže. 80. Konkrétne Komisia dospela k záveru, že na základe záväzku týkajúceho sa veľkoobchodného káblového širokopásmového prístupu bude mať Telefónica schopnosť a motiváciu pôsobiť ako životaschopná a aktívna konkurenčná sila v hospodárskej súťaži so zlúčeným subjektom a ďalšími konkurentmi na trhoch s maloobchodným poskytovaním služieb prístupu k pevnému internetu, balíkmi dvoch služieb obsahujúcimi služby prístupu k pevnému internetu a telefónne služby v pevnej sieti, ako aj maloobchodným poskytovaním televíznych služieb. 81. Okrem toho vzhľadom na súčasné obmedzené postavenie spoločnosti Telefónica na trhu Komisia uviedla, že posilnenie spoločnosti Telefónica v dôsledku záväzku týkajúceho sa veľkoobchodného káblového širokopásmového prístupu nevyvolá žiadne obavy z narušenia hospodárskej súťaže. Okrem toho, keďže obchodné podmienky v rámci záväzku týkajúceho sa veľkoobchodného káblového širokopásmového prístupu sú atraktívnejšie ako v rámci prístupu Kontingentmodell spoločnosti Deutsche Telekom, čím sa zlepšuje zdôvodnenie projektu Telefónica, posilnenie konkurencieschopnosti spoločnosti Telefónica samo osebe nevyvoláva problémy, pokiaľ ide o hospodársku súťaž. Konkrétne Komisia uviedla, že záväzok týkajúci sa veľkoobchodného káblového širokopásmového prístupu nebude mať negatívny vplyv na zavádzanie optickej siete tretích strán, ani nepovedie k zrýchleniu využívania konvergenčných služieb pevných a mobilných sietí v Nemecku. 82. Komisia takisto preskúmala dohodu medzi spoločnosťami Vodafone a Telefónica a dospela k záveru, že jej podmienky spĺňajú požiadavky konečných záväzkov.